»Folk, der melder sig ud af folkekirken, er desertører, og det mener jeg helt bogstaveligt. Folkekirken er vores sidste skanse imod den åndløshed, materialisme og mangel på poesi, der hersker i vores samfund i øjeblikket, men når folk stikker af, bliver vi færre til at kæmpe, og vores fælles bolværk bliver svækket. Det er dybt forstemmende«.

Sådan reagerer sognepræst i mere end 30 år Poul Joachim Stender på nyheden om, at over 100 danskere dagligt melder sig ud af den danske folkekirke.

Alene i sommermånederne bad 10.300 sognebørn deres lokale præst om at slette dem fra medlemslisten – et frafald, der især kan tilskrives Ateistisk Selskabs storstilede kampagne for at få flere til at droppe trosbekendelse, altergang og kirkeskat.